丹甑赋（以国有丰年为韵）
史翙 (Tang)
皇矣上帝。临下有则。元德升闻。荣问充塞。三光明而品物昭报。四气序而黎人不忒。虽休勿休。惟静惟默。伟夫自然之丹甑。方作瑞于明德。应皇运而无疆。报时丰于有国。其业可大。其功可久。既申命以自天。类有孚而盈缶。循环外映。爰假象以为名。濩落内虚。信当无而入有。明夫既耨既穫。表此不稂不莠。将有开而必先。固兹器之可守。天应灵贶。人期至丰。不汲而满。将宝鼎而齐列。不炊而沸。与温泉而比崇。异钧陶之有作。符造化之为功。千箱以之而发咏。万姓无嗟乎屡空。且夫人为国本。食乃人天。朝有代耕之秩。野多击壤之贤。岂不以休徵毕至。瑞应无边。正色斯呈。以明于圣感。天资可尚。是表其丰年。影亭亭于瑞日。光泛泛于祥烟。九功咸序。八政攸先。超三皇而轶五帝。尚何足夫比肩。